**О Б Я В А**

**ЗА КАМПАНИЯ 2022 НА ПРОЕКТ „КРАСИВА БЪЛГАРИЯ”**

**Проект „Красива България” (ПКБ) е част от програмата на Министерство на труда и социалната политика (МТСП) за намаляване на безработицата и стимулиране на заетостта в страната и ежегодно се финансира от програмния бюджет по Националния план за действие по заетостта.**

**В ПЕРИОДА 13.09.2021 – 07.01.2022 СЕ ПРОВЕЖДА КАМПАНИЯ**

**ЗА НАБИРАНЕ НА КАНДИДАТИ ЗА УЧАСТИЕ ПО ПКБ ПРЕЗ 2022**

**Мерките, по които може да се кандидатства по време на кампанията са три:**

**– мярка М01 „Подобряване на обществената среда в населените места”;**

**– мярка М02 „Подобряване на социалната инфраструктура”;**

**– мярка М02-01 „Подобряване на социалните услуги от резидентен тип”.**

**I. ДОПУСТИМИ КАНДИДАТИ И ДОПУСТИМИ ПРОЕКТНИ ПРЕДЛОЖЕНИЯ**

**1. Допустими кандидати по мярка М01** **„Подобряване на обществената среда в населените места”** са общините и областните управители, държавните институции и контролните органи, които са собственици на обектите, включени в проектните предложения, или са с делегирани права за тяхното стопанисване и управление.

**Допустими проектни предложения по мярка М01:**

- строително-монтажни/ремонтни работи (СМР/СРР) в сгради или самостоятелни обекти в тях, които са за обществено обслужване в областта на администрацията, културата и изкуствата, спорта и социалния туризъм;

- СМР/СРР в обекти за обществено обслужване в областта на администрацията, културата и изкуствата, спорта и социалния туризъм, които са със статут на недвижима културна ценност, но при условие, че техните собственици ги ползват пряко и не ги отдават под наем и/или, че същите не се нуждаят от допълнителни консервационно-реставрационни работи след обновяването им по ПКБ;

- СМР/СРР в прилежащите външни пространства на посочените по-горе сгради, но в рамките на урегулираните поземлени имоти, в които се намират.

По мярка М01 не се финансират дейности, свързани с:

- консервационно-реставрационни работи при недвижимите културни ценности;

- озеленяване;

- подвижно оборудване/обзавеждане (нетрайно закрепено/монтирано).

**2. Допустими кандидати по мярка М02 „Подобряване на социалната инфраструктура”** са общините и държавните институции, които са собственици на обектите, включени в проектните предложения, или са с делегирани права за тяхното стопанисване и управление.

**Допустими проектни предложения по мярка М02:**

- СМР/СРР в сгради или самостоятелни обекти в тях, които са за обществено обслужване в областта на: образованието и науката (детски ясли и градини, училища, вкл. висши, научни и академични звена и др. подобни); здравеопазването (лечебни заведения за болнична и извънболнична помощ, центрове за спешна медицинска помощ и др. подобни); предоставянето на социални услуги в общността, които не са от резидентен тип (дневни центрове, центрове за обществена подкрепа, центрове за социална рехабилитация и интеграция, центрове за работа с деца на улицата, социално учебно-професионални центрове, звена „Майка и бебе”, приемна грижа и обществени трапезарии);

- СМР/СРР в обекти за обществено обслужване в посочените по-горе области, които са със статут на недвижима културна ценност, но при условие, че техните собственици ги ползват пряко и не ги отдават под наем и/или, че същите не се нуждаят от допълнителни консервационно-реставрационни работи след обновяването им по ПКБ;

- СМР/СРР в прилежащите външни пространства на посочените по-горе сгради, но в рамките на урегулираните поземлени имоти, в които се намират.

По мярка М02 не се финансират дейности, свързани с:

- консервационно-реставрационни работи при недвижимите културни ценности;

- озеленяване;

- подвижно оборудване/обзавеждане (нетрайно закрепено/монтирано).

**3. Допустими кандидати по мярка М02-01 „Подобряване на социалните услуги от резидентен тип”** са общините, които са собственици на обектите, включени в проектните предложения.

**Допустими проектни предложения по мярка М02-01:**

- СМР/СРР в съществуващи сгради или самостоятелни обекти в тях, или ново строителство, с цел предоставяне на социални услуги в общността от резидентен тип (център за настаняване от семеен тип, център за временно настаняване, кризисен център, защитено жилище, наблюдавано жилище, преходно жилище и приют).

По мярка М02-01 не се финансират:

- СМР/СРР на обекти, които са със статут на недвижима културна ценност;

- дейности, свързани с озеленяване;

- дейности, свързани с подвижно оборудване/обзавеждане (нетрайно закрепено/монтирано).

**По мерки М01, М02 и М02-01 не се допускат предложения за сграден фонд и външни пространства, находящи се в различни урегулирани поземлени имоти.**

**При всички обекти по мерки М01, М02 и М02-01, които са със стойност за СМР/СРР над 250 000 лева с ДДС, задължително се предвижда прилагане на мярка** **М03 „Професионално обучение за придобиване на квалификация”**, подпомагаща регистрирани в ДБТ безработни лица чрез професионалното им обучение по утвърдени модули и програми, по специалности в областта на архитектурата и строителството, здравеопазването и социалните услуги.

**II. ФИНАНСОВА РАМКА И РАЗПРЕДЕЛЕНИЕ НА ОБЩИЯ БЮДЖЕТ**

**ЗА ВСЯКО ПРОЕКТНО ПРЕДЛОЖЕНИЕ**

**1. Финансовата рамка на проектно предложение по мярка М01 или М02 е, както следва:**

1.1. Общ бюджет – от 60 000 до 450 000 лв. с ДДС;

1.2. Съфинансиране от кандидата – най-малко 50% от общия бюджет;

1.3. Финансиране от ПКБ при обекти:

- без обучение – най-много 120 000 лв. с ДДС от общия бюджет;

- с обучение – най-много 130 000 лв. с ДДС от общия бюджет.

**2. Финансовата рамка на проектно предложение по мярка М02-01 е, както следва:**

1.1. Общ бюджет – от 60 000 до 450 000 лв. с ДДС;

1.2. Съфинансиране от кандидата – най-малко 30% от общия бюджет;

1.3. Финансиране от ПКБ при обекти:

- без обучение – най-много 180 000 лв. с ДДС от общия бюджет;

- с обучение – най-много 190 000 лв. с ДДС от общия бюджет.

**3. Разпределението на общия бюджет за проектно предложение по мярка М01/М02/М02-01, което е със стойност (бюджет)** **за СМР/СРР по-малка или равна на 250 000 лева с ДДС, е както следва:**

- 94% от общия бюджет за предложението са средства за СМР/СРР на обекта;

- 6% от общия бюджет за предложението са средства за организация, оперативно управление и контрол от страна на ПКБ.

**3-А. Разпределението на общия бюджет за всяко проектно предложение по мярка М01/М02/М02-01, което е със стойност (бюджет)** **за СМР/СРР над 250 000 лева с ДДС, е както следва:**

- 90% от общия бюджет за предложението са средства за СМР/СРР на обекта;

- 4% от общия бюджет за предложението са средства за професионално обучение на регистрирани в ДБТ безработни лица;

- 6% от общия бюджет за предложението са средства за организация, оперативно управление и контрол от страна на ПКБ.

**III. КАНДИДАТСТВАНЕ С ПРОЕКТНИ ПРЕДЛОЖЕНИЯ**

**В КАМПАНИЯ 2022 НА ПКБ – УСЛОВИЯ И ДОКУМЕНТИ**

**А. ОБЩИ УСЛОВИЯ**

Предвид обстоятелството, че дейностите по ПКБ ще се изпълняват и отчитат в рамките на 2022 г., всеки кандидат следва да знае, че при одобряване на предложението му и сключване на споразумение за финансиране, като възложител на обществена поръчка ще е задължен да избере изпълнител на СМР/СРР и да сключи с него договор най-късно до 13.06.2022 г.

Всеки кандидат може да подаде само по едно проектно предложение по мярка М01/М02/М02-01, т.е. най-много три предложения. В случай, че кандидат е подал повече от едно предложение по някоя от мерките, на разглеждане и оценяване от ПКБ ще подлежи единствено постъпилото първо по ред.

Проектно предложение за сграден фонд и/или прилежащо пространство в един урегулиран поземлен имот се подава със съответното заявление по мярка М01/М02/М02-01 и приложена към него документация.

**Б. ДОКУМЕНТИ ЗА КАНДИДАТСТВАНЕ**

Кандидатите могат да изтеглят формуляри за кандидатстване по мярка М01/М02/М02-01 от интернет-страницата на МТСП ([www.mlsp.government.bg](http://www.mlsp.government.bg) – рубрика *Проект „Красива България”*) и да подадат в ПКБ следните документи за проектното предложение (за обекта) в последователността, указана по-долу.

**1. Документи на CD:**

1.1. Снимки, удостоверяващи актуалното състояние на обекта;

1.2. Попълнени образци на *Приложение – Заявление М01/М02/М02-01* във формат Word, *Приложение – Финансова рамка* във формат Excel, *Приложение – КСС* във формат Excel и *Приложение – ПКС* във формат Excel;

1.3. Проект за обекта (инвестиционен или за заснемане) във формат PDF;

1.4. Разрешение за строеж или разрешение за поставяне във формат PDF;

1.5. Писмо/становище на главния архитект на общината, че за обекта не се изисква одобрен инвестиционен проект и разрешение за строеж/поставяне – във формат PDF.

**2. Документи на хартия:**

2.1. Попълнен, подписан и подпечатан образец на *Приложение – Заявление М01/М02/М02-01*.

2.2. Попълнен, подписан и подпечатан образец на *Приложение – Декларация за липса на двойно финансиране*.

2.3. Заверени „вярно с оригинала” копия от документи, съдържащи подробна информация и КСС за финансирани и изпълнени през последните 5 години по друг проект или програма видове и количества СМР/СРР на обекта, като същите не трябва да съвпадат с видовете и количествата по *Приложение – КСС*, с което се кандидатства по ПКБ (**важи за обект, който е финансиран през последните 5 години по друг проект или програма**).

2.4. Заверено „вярно с оригинала” копие от документ за собственост на обекта, като за собствеността не трябва да има реституционни и/или други претенции, както и наложени вещни тежести.

2.5. Нотариално заверено пълномощно от всички съсобственици на обекта, упълномощаващи кандидатстващия да ги представлява пред ПКБ (**важи за обект, който е в съсобственост**).

Забележка: Съсобствеността на обекта трябва да е държавна/общинска, а не на физически или юридически лица.

2.6. Заверено „вярно с оригинала” копие от решение на общински съвет (**важи за кандидат, който е община**).

2.7. Заверено „вярно с оригинала” копие от писмо на Министерски съвет за подкрепа на проектното предложение (**важи за кандидат, който е областен управител**).

2.8. Заверено „вярно с оригинала” копие от документ за предоставяне на статут на *недвижима културна ценност* (или копие от писмо за вписване на обекта в Националния регистър на недвижимите културни ценности от Националния институт за недвижимото културно наследство) и документ за съгласуване на проекта по реда на чл. 84 от Закона за културното наследство (**важи за обект, който е със статут на недвижима културна ценност**).

2.9. Заверени „вярно с оригинала” копия от актуални писма от централите на Агенция за социално подпомагане и [Държавна агенция за закрила на детето](https://www.google.bg/url?sa=t&rct=j&q=&esrc=s&source=web&cd=1&cad=rja&uact=8&ved=2ahUKEwi5xqf12cXkAhXYURUIHUymDr8QFjAAegQIBhAD&url=https%3A%2F%2Fsacp.government.bg%2F&usg=AOvVaw1smXybZ6ybB1PcydVdU7gc) (при социална услуга за деца), които да съдържат категорична подкрепа за проектното предложение (важи за обект по мярка М02 или М02-01 за предоставяне на социална услуга в общността).

2.10. Попълнен, подписан и подпечатан образец на *Приложение – Финансова рамка*.

2.11. Попълнен, подписан и подпечатан образец на *Приложение – КСС* (количествено-стойностна сметка за обекта), като при изчисляване на разходите за обекта се вземат предвид двата основни компонента – разходи за материали и разходи за труд, вкл. за режийни и за дейности, свързани със ЗБУТ и застраховки.

**Забележка:** Единичните цени в *Приложение – КСС* трябва да са актуални към датата на кандидатстване.

2.12. Попълнен, подписан и подпечатан образец на *Приложение – ПКС*, доказващ предвидените количества и видове СМР/СРР.

2.13. Доклад за енергийна ефективност, съдържащ параметри на топлоизолационната система, спецификация на дограмата с подробно описание на техническите ѝ параметри – вид материал, брой камери на профила, растер, с/без термо-мост, % отваряемост и др. (**важи за обект, за който са предвидени СМР, свързани с полагане на топлоизолация и/или подмяна на дограма**).

2.14. Заверено „вярно с оригинала” копие от издадено разрешение за строеж или разрешение за поставяне (**важи за обект, за който по ЗУТ се изисква разрешение за строеж/поставяне**).

2.15. Заверено „вярно с оригинала” копие от одобрен проект към разрешение за строеж/поставяне (**важи за обект, за който по ЗУТ се изисква разрешение за строеж или за поставяне**).

2.16. Заверено „вярно с оригинала” копие от писмо/становище на главния архитект на общината, че за обекта не се изисква одобрен инвестиционен проект и разрешение за строеж/поставяне (**важи за обект, за който по ЗУТ не се изисква одобрен инвестиционен проект и разрешение за строеж/поставяне**).

2.17. Заверено „вярно с оригинала” копие от проект за заснемане на обекта, съдържащ размери и описания, доказващи предвидените за изпълнение СМР (**важи за обект, за който по ЗУТ не се изисква разрешение за строеж/поставяне**).

2.18. Заверено „вярно с оригинала” копие от становище на лицензиран инженер-конструктор относно актуалното състояние на конструкцията на сградата към момента на кандидатстване и влиянието на предвидените СМР върху нея (**важи за обект, за който по ЗУТ не се изисква разрешение за строеж/поставяне**).

2.19. Заверени „вярно с оригинала” технически спецификации към одобрения проект или проекта за заснемане и строителни детайли на специфични елементи, относими към заложените СМР в *Приложение – КСС*.

**В. ПОДАВАНЕ НА ДОКУМЕНТИ ЗА КАНДИДАТСТВАНЕ**

До 07.01.2022 г. вкл., наборът от документи за всяко проектно предложение може да се подаде (на място, по куриер или по пощата) в едно от трите регионални звена на ПКБ в Русе, София и Стара Загора, на адреси:

* 7000 гр. Русе, пл. „Свобода” №6, ст. №608;
* 1051 гр. София, ул. „Триадица” №2, партер, ст. №3;
* 6000 гр. Стара Загора, ул. „Стефан Караджа” №8, ет. 2, ст. №224.

Документи за кандидатстване, получени след 07.01.2022 г., няма да се приемат от ПКБ.

**IV. УСЛОВИЯ ЗА ДОПУСТИМОСТ,**

**ОЦЕНКА И ОДОБРЯВАНЕ НА ПРОЕКТНИТЕ ПРЕДЛОЖЕНИЯ**

**А. УСЛОВИЯ ЗА ДОПУСТИМОСТ НА ПРОЕКТНИТЕ ПРЕДЛОЖЕНИЯ**

Условията за допустимост на всяко проектно предложениепо мерки М01/М02/М02-01са следните:

1. Кандидатът да е допустим по избраната от него мярка на ПКБ;

2. Обектът да е допустим по избраната от кандидата мярка на ПКБ;

3. Видовете и количествата СМР/СРР по количествено-стойностната сметка (по *Приложение – КСС*) към проектното предложение да не са финансирани през последните 5 години по други проекти и програми и кандидатът да е приложил попълнено, подписано и подпечатано *Приложение – Декларация за липса на двойно финансиране*;

4. Общата стойност на бюджета да е съобразена с допустимата – между 60 000 лв. и 450 000 лв. с ДДС;

5. Стойността/процентът в *Приложение – Финансова рамка* за съфинансиране от страна на кандидата да е в съответствие с посочената стойност/процент в:

- решението на общински съвет (важи за кандидат, който е община);

- писмото на Министерски съвет за подкрепа на проектното предложение (важи за кандидат, който е областен управител).

6. Стойността на СМР с ДДС в *Приложение – Финансова рамка* да съответства на стойността в *Приложение – КСС*;

7. За обекта да има или одобрен инвестиционен проект с издадено разрешение за строеж/поставяне (важи в изискуемите по ЗУТ случаи, вкл. в случаите по чл. 184, ал. 1 от ЗУТ, касаещи съоръженията за достъпна среда на хората с увреждания), или проект за заснемане, придружен от писмо на главния архитект на съответната община, съдържащо становище, че по ЗУТ не се изисква разрешение за строеж с одобрен към него инвестиционен проект;

8. За всяко проектно предложение по мерки М02 и М02-01, касаещо обект за предоставяне на социална услуга, да са представени заверени „вярно с оригинала” копия от актуални писма от централите на АСП и ДАЗД (при социална услуга за деца), които да съдържат категорична подкрепа за предложението.

**Проектните предложения, които не отговарят на осемте условия за допустимост, няма да бъдат вписани в Централния регистър на кандидатстващи проекти за 2022 г., няма да бъдат оценявани и няма да се предлагат за одобряване от Управителния съвет на ПКБ.**

**Б. ОЦЕНКА НА ПРОЕКТНИТЕ ПРЕДЛОЖЕНИЯ**

След приключване на кампанията за набиране на кандидати, допуснатите проектни предложения ще бъдат вписани в Централен регистър на кандидатстващи проекти за 2022 г. и ще бъдат оценени по следните четири критерия:

**1.** „Пълнота и коректност на документацията в проекто-предложението” – критерий с максимални 30 точки;

**2.** „Пълнота на инвестиционния проект или на проекта за заснемане” – критерий с макс. 30 т.;

**3.** „Средно равнище на безработица в общината за 9-месечието на 2021 г. (по данни на Агенция по заетостта)” – критерий с макс. 20 т.;

**4.** „Предложено по-голямо съфинансиране от кандидата” – критерий с макс. 20 т.

Оценката на проектните предложения ще бъде извършена по всеки един от четирите критерия, съгласно приета от Управителния съвет на ПКБ методика. Общата оценка на всяко предложение ще бъде сбор от оценките му по отделните критерии, като при получени равни общи оценки ще спечели кандидатът с повече точки по първия критерий, а в случай на равен брой точки по първия критерий, предимство ще има кандидатът с повече точки по втория критерий, и т.н. След оценяването им, въз основа на получените общи оценки, предложенията ще бъдат класирани по всяка една от мерки М01, М02 и М02-01.

**Забележка:** В случай, че в Глава V от заявлението (*Съгласие и декларации на кандидата*), кандидатът не е отбелязал положителен отговор със знак „Х” в съответните квадратчета, проектното предложение няма да бъде оценявано по отделните критерии, а ще получи автоматично обща оценка „0 точки”.

**В. ОДОБРЯВАНЕ НА ПРОЕКТНИТЕ ПРЕДЛОЖЕНИЯ**

След оценяване и класиране на проектните предложения и след приемане от Министерски съвет на Националния план за действие по заетостта през 2022 г., проектните предложения с най-висока обща оценка ще бъдат предложени на Управителния съвет на ПКБ за одобряване на финансирането и реализацията им. Управителният съвет ще извърши одобряването с решение, което ще се оповести в интернет-страницата на МТСП ([www.mlsp.government.bg](http://www.mlsp.government.bg) – рубрика *Проект „Красива България”*), а всички одобрени кандидати ще бъдат известени за подписване на споразумениес МТСП.

Неодобрените в началото на 2022 г. проектни предложения, които са следващи по ред в класирането, ще останат в режим на изчакване за разглеждане от Управителния съвет на ПКБ до м. юли, когато се очаква освобождаване на финансов ресурс, в резултат на проведените обществени поръчки от първоначално одобрените кандидати (бенефициенти).

Подадените проектни предложения в Кампания 2022 на ПКБ, които не получат финансиране, ще се съхраняват най-късно до края на м. декември 2022 г. Те ще могат да бъдат върнати на кандидатите въз основа на техни писмени искания. Служителите в ПКБ не носят отговорност за съхранението на тези проектни предложения след изтичане на 2022 г.

**ТЕЛЕФОНИ ЗА ДОПЪЛНИТЕЛНА ИНФОРМАЦИЯ ОТ ПКБ: 02 / 981 39 42; 02 / 811 96 74**

**ПРОЕКТ „КРАСИВА БЪЛГАРИЯ” ПОЖЕЛАВА УСПЕХ**

**НА ВСИЧКИ КАНДИДАТИ В КАМПАНИЯ 2022!**